b'\n_START_ARTICLE_\nVictor Stancescu\n_START_SECTION_\nSeuraura\n_START_PARAGRAPH_\nStancescu syntyi Bukarestissa ja muutti lapsena romanialaisten vanhempiensa kanssa Sveitsiin. H\xc3\xa4nen kasvattajaseuransa on EHC Illnau-Effretikon. My\xc3\xb6hemm\xc3\xa4t juniorivuotensa Stancescu pelasi kuitenkin Kloten Flyersissa, jossa h\xc3\xa4n pelasi ensimm\xc3\xa4isen Nationalliga A -ottelunsa vain 16-vuotiaana kaudella 2001\xe2\x80\x932002. Stancescu voitti samalla kaudella Sveitsin A-juniorisarjan piste- ja maalip\xc3\xb6rssin tehoilla 29+18=47. Ensimm\xc3\xa4isen kokonaisen NLA-kautensa h\xc3\xa4n pelasi kolme kautta my\xc3\xb6hemmin kaudella 2004\xe2\x80\x932005, joka toi Stancesculle 41 runkosarjaottelussa tehot 2+1=3._NEWLINE_Kaudella 2009\xe2\x80\x932010 Stancescu oli Klotenin paras maalintekij\xc3\xa4 19 osumallaan. Kaudella 2010\xe2\x80\x932011 h\xc3\xa4n nousi joukkueen kapteeniksi ja oli kev\xc3\xa4\xc3\xa4n 2011 pudotuspeleiss\xc3\xa4 kuudella osumallaan Klotenin paras maalintekij\xc3\xa4 Mark Bellin kanssa. Kaudella 2011\xe2\x80\x932012 Stancescu teki NLA:n yhden kauden piste-enn\xc3\xa4tyksens\xc3\xa4 tehoilla 20+16=36. H\xc3\xa4n jakoi liigan maalip\xc3\xb6rssin kahdeksannen sijan HC Davosin Dario B\xc3\xbcrglerin ja Fribourg-Gott\xc3\xa9ronin Simon Gamachen kanssa. Stancescu oli Klotenin paras pistemies ja maalintekij\xc3\xa4 kev\xc3\xa4\xc3\xa4n 2012 pudotuspeleiss\xc3\xa4 tehoilla 3+2=5. H\xc3\xa4n edusti joukkuetta kauden aikana my\xc3\xb6s Spengler Cupissa._NEWLINE_Stancescu oli kaudella 2012\xe2\x80\x932013 tehoilla 13+17=30 Klotenin toiseksi paras maalintekij\xc3\xa4 ja kolmanneksi paras pistemies. H\xc3\xa4n voitti my\xc3\xb6s 126 minuutillaan koko NLA:n j\xc3\xa4\xc3\xa4hyp\xc3\xb6rssin. Joulukuussa 2014 Kloten jatkoi Stancescun sopimusta kolmella vuodella kev\xc3\xa4\xc3\xa4seen 2018 saakka.\n_START_SECTION_\nMaajoukkueura\n_START_PARAGRAPH_\nStancescu edusti Sveitsi\xc3\xa4 MM-kilpailuissa vuosina 2011 ja 2014. H\xc3\xa4n pelasi my\xc3\xb6s alle 20-vuotiaiden MM-kilpailuissa vuosina 2003, 2004 ja 2005, joista viimeisimm\xc3\xa4ss\xc3\xa4 turnauksessa Stancescu oli Sveitsin paras pistemies ja maalintekij\xc3\xa4 tehoilla 5+2=7. H\xc3\xa4n pelasi my\xc3\xb6s alle 18-vuotiaiden MM-kilpailuissa vuosina 2002 ja 2003.\n_START_SECTION_\nMuuta\n_START_PARAGRAPH_\nStancescun kaksoisveli Tudor on pelannut my\xc3\xb6s j\xc3\xa4\xc3\xa4kiekkoa.'